
Oversendelse av DNs forslag til omlegging av Samlet plan

Bakgrunn for forslaget til omlegging

Direktoratet for naturforvaltning (DN) oversender med dette sitt forslag til omlegging av Samlet plan for vassdrag. DNs tilrådning til løsning er basert på et utarbeidet forslag fra styringsgruppen for dette arbeidet. Styringsgruppens forslag ligger vedlagt.

DNs forslag 

Rammene for forslaget til omlegging av den eksisterende ressursbasen for kraftprosjekter, - Samlet plan (SP), bygges på St.meld. nr. 37 (2000 - 2001) "Om vannkrafta og kraftbalansen", St.meld. nr 24 (2000-2001) "Regjeringens miljøpolitikk og rikets miljøtilstand", Innst. S. nr 263 (2000-2001) ”Innstilling fra energi- og miljøkomitéen om vasskrafta og kraftbalansen”og Innst. S. nr 295 (2000-2001) ”Regjeringens miljøpolitikk og rikets miljøtilstand”. Det er lagt til grunn at Samlet plan for vassdrag må gjennomgås og legges om. Omlegging skal innebære at en får et styringsverktøy som er enkelt, oppdatert og effektivt for vassdrags-, energi- og miljøforvaltningen. Det er også en premiss at forvaltningen av vassdragene blir helhetlig.

DN foreslår at Samlet plan omlegges ved at den over tid avvikles. Forutsatt den fastsatte framdriften og hensiktsmessig implementering av EUs vanndirektiv, vil en langt på vei få etablert et forvaltningsregime som ivaretar funksjonene fra Samlet plan nevnt ovenfor. Dette fører til at når en har fått operative forvaltningsplaner, samtidig vil ha avviklet dagens Samlet plan-system og ordningen med kategoriinndeling av prosjekter. 

DN foreslår at en gjennom implementeringen av EUs vanndirektiv sikrer forhold som bidrar til at forvaltningsplanene vil utgjøre et helhetlig overordna styringsverktøy. Den kunnskapen som i dag ligger i Samlet plan må tas vare på og overføres til de kunnskapsbaser som vil bli opprettet i forbindelse med gjennomføringen av vanndirektivet. Slik sikres eksisterende beslutningsgrunnlag som grunnlag for forvaltning etter direktivet og som bidrag til effektiv og tidlig konfliktavklaring for planlagte inngrep i vassdrag.

DN mener med henvisning til både St meld nr 37 og 24 (2000 – 2001) at Stortinget ønsket en omlegging,- og ikke avvikling, av Samlet plan. Vår anbefaling av hvordan vi mener denne gjennomføringen bør skje, bygger på at Stortingets ramme for denne omlegginga er et ønske om fortsatt å ha et styringsverktøy for vassdrag-, energi og miljø​forvaltningen. DN mener derfor at omleggingen av Samlet plan som overordnet styringsverktøy for forvaltning av vassdrag, må samkjøres med og avløses av et nytt overordnet styringsverktøy i form av forvaltnings​planer etter EUs vanndirektiv. Etter hvert som disse forvaltningsplanene blir utviklet kan kategoriinndelingen i Samlet plan avvikles. 

DN mener det under omleggingen er nødvendig med kontinuitet i den helhetlige og overordna vannressursforvaltningen. Eksisterende administrativ ordning for Samlet plan bør derfor videreføres inntil forvaltningsplaner for de enkelte nedbørfeltene i henhold til vanndirektivet er operative og ivaretar den nødvendige overordna styringsfunksjonen.

DN vil presisere at et eventuelt system hvor en forutsetter isolert behandling av enkeltprosjekter, ikke vil gjøre det mulig å totalvurdere vassdragene som naturressurs og dette vil ikke være tilfredsstillende i forhold til å kunne følge opp Stortingets vektlegging av å få til en helhetlig forvaltning. Enkeltvedtak etter sektorlovverk bidrar til en type "bit for bit"-planlegging, hvor hvert enkelt prosjekt kan være tilnærmet konfliktløst, men der flere inngrep i sum kan medføre stor konflikt i forhold til ett vassdrag som helhet. Overordna planer, som bakgrunn for enkeltsaksbehandling, vil totalt sett også bidra til en mer effektiv og forutsigbar forvaltning. Slike planer vil også innebære muligheten til å kunne vurdere forholdet ”bruk eller vern” i ulike vassdrag opp mot hverandre. 

Ressursbehovet knytta til disse midlertidige rutinene endres ikke ut over dagens nivå, - dvs saksbehandlingstid. Tidligere beslutning om å ikke utarbeide nye vassdragsrapporter innebærer at en baserer framtidige vurderinger og vedtak på eksisterende kunnskap. 

Behov for samordning 

DN har på oppdrag fra MD hatt ansvaret for å utarbeide forslag til omlegging. Innstillingene til Omlegging av Samlet plan (DN), Supplering av verneplan for vassdrag (NVE) og  2. runde med Utvelgelse av nasjonale laksevassdrag og laksefjorder (DN) har pågått parallelt i tid. Det har pga tidspress ikke vært noen konkret samordning mellom disse innstillingene. DN mener det er naturlig at den videre samordningen gjøres i neste fase av arbeidet. 

Høring av forslag til løsning

DN vil understreke behovet for høring av sentrale berørte parter. Forslaget til omlegging innebærer en vesentlig endring av et viktig verktøy av betydning for mange brukerinteresser ut over de som blir involvert i den forestående departementshøringa. I arbeidet med forslaget har det vært lagt vekt på å ha med flere av de mest sentrale partene. Det har imidlertid innenfor den tid som har vært til rådighet ikke vært anledning til å høre det endelige forslaget. 

Med hilsen

Janne Sollie

Omlegging av Samlet plan. 

